CELEX: 32018R1717
Language: da
Date: 2018-11-14 00:00:00
Title: Europa-Parlamentets og Rådets forordning (EU) 2018/1717 af 14. november 2018 om ændring af forordning (EU) nr. 1093/2010 for så vidt angår Den Europæiske Banktilsynsmyndigheds hjemstedEØS-relevant tekst.

16.11.2018   
               
               
                  DA
               
               
                  Den Europæiske Unions Tidende
               
               
                  L 291/1
               
            
         EUROPA-PARLAMENTETS OG RÅDETS FORORDNING (EU) 2018/1717
         af 14. november 2018
         om ændring af forordning (EU) nr. 1093/2010 for så vidt angår Den Europæiske Banktilsynsmyndigheds hjemsted
         (EØS-relevant tekst)
         EUROPA-PARLAMENTET OG RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 114,
         under henvisning til forslag fra Europa-Kommissionen,
         efter fremsendelse af udkast til lovgivningsmæssig retsakt til de nationale parlamenter,
         efter høring af Den Europæiske Centralbank,
         under henvisning til udtalelse fra Det Europæiske Økonomiske og Sociale Udvalg (1),
         efter den almindelige lovgivningsprocedure (2), og
         ud fra følgende betragtninger:
         
                     (1)
                  
                  
                     I tilknytning til Det Forenede Kongeriges meddelelse den 29. marts 2017 om dets hensigt om at udtræde af Unionen i henhold til artikel 50 i traktaten om Den Europæiske Union (TEU), valgte de øvrige 27 medlemsstater den 20. november 2017 i tilknytning til samlingen i Rådet Paris, Frankrig, som det nye hjemsted for Den Europæiske Tilsynsmyndighed (Den Europæiske Banktilsynsmyndighed) (»myndigheden«).
                  
               
                     (2)
                  
                  
                     På baggrund af den »Fælles rapport fra forhandlerne for Den Europæiske Union og Det Forenede Kongeriges regering om fremskridt i første fase af forhandlingerne i henhold til artikel 50 i TEU om Det Forenede Kongeriges velordnede udtræden af Den Europæiske Union« af 8. december 2017, særlig kapitlet heri om den finansielle opgørelse, samt tilsagnet fra Det Forenede Kongerige om at bidrage til Den Europæiske Unions almindelige budget for regnskabsårene 2019 og 2020 i lighed med, hvis det var forblevet i Unionen, og om at bidrage til dets andel af finansieringen af de uindfriede forpligtelser pr. 31. december 2020 skal omkostningerne i forbindelse med flytningen af myndighedens hjemsted, der skyldes Det Forenede Kongeriges beslutning om at udtræde af Unionen, afholdes af alle Unionens skatteborgere via Den Europæiske Unions almindelige budget. Det Forenede Kongerige har tilbudt at føre drøftelser med de af Unionens agenturer, der er beliggende i London, om, hvordan de kan reducere deres omkostninger i forbindelse med udtrædelsen.
                  
               
                     (3)
                  
                  
                     Under henvisning til artikel 50, stk. 3, i TEU bør myndigheden indtage sit nye hjemsted fra den 30. marts 2019.
                  
               
                     (4)
                  
                  
                     For at sikre, at myndigheden fungerer på sit nye hjemsted, bør der indgås en hjemstedsaftale mellem myndigheden og Frankrig, og bør der godkendes et ejendomsprojekt i overensstemmelse med artikel 88 i Kommissionens delegerede forordning (EU) nr. 1271/2013 (3), inden myndigheden indtager sit nye hjemsted. De nye lokaler bør stå klar og være egnet til permanent indflytning senest den 30. marts 2019. Hjemstedsaftalen bør afspejle det ansvar, de franske myndigheder har for at tilbyde de bedst egnede vilkår med henblik på at sikre, at myndigheden kan fungere efter hensigten i forbindelse med flytningen.
                  
               
                     (5)
                  
                  
                     Overførslen af myndighedens hjemsted rejser ikke tvivl om den stillingsfortegnelse, som Europa-Parlamentet og Rådet har vedtaget, eller om tjenestemandsvedtægtens anvendelse på tjenestemænd eller øvrige ansatte, der arbejder i myndigheden.
                  
               
                     (6)
                  
                  
                     Flytningen af myndigheden bør ikke få konsekvenser med hensyn til de europæiske tilsynsmyndigheders udførelse af deres respektive mandater eller opretholdelse af deres særskilte retlige status. Flytningen kan, hvor det er relevant, give mulighed for deling blandt Unionens agenturer af administrative støttetjenester og facility management services, som ikke er knyttet til kerneaktiviteter.
                  
               
                     (7)
                  
                  
                     Forbindelserne mellem EU-institutionerne skal gennemføres i et gensidigt loyalt samarbejde, hvor hver enkelt institution handler inden for rammerne af de beføjelser, der er tildelt den i TEU og i traktaten om Den Europæiske Unions funktionsmåde, og i overensstemmelse med de procedurer, betingelser og mål, der er fastsat i disse.
                  
               
                     (8)
                  
                  
                     For at give myndigheden tilstrækkelig tid til at flytte bør denne forordning træde i kraft snarest muligt efter vedtagelsen i henhold til den almindelige lovgivningsprocedure.
                  
               
                     (9)
                  
                  
                     Europa-Parlamentets og Rådets forordning (EU) nr. 1093/2010 (4) bør derfor ændres i overensstemmelse hermed —
                  
               VEDTAGET DENNE FORORDNING:
         
            Artikel 1
            Artikel 7 i forordning (EU) nr. 1093/2010 affattes således:
            
               
                  »Artikel 7
                  Hjemsted
                  Myndigheden har hjemsted i Paris, Frankrig.
                  Placeringen af hjemstedet for myndigheden påvirker ikke myndighedens udførelse af sine opgaver og beføjelser, tilrettelæggelsen af dens forvaltningsstruktur, driften af dens primære organisation eller den vigtigste finansiering af dens aktiviteter og kan, hvor det er relevant, give mulighed for deling blandt Unionens agenturer af administrative støttetjenester og facility management services, som ikke er knyttet til myndighedens kerneaktiviteter. Senest den 30. marts 2019 og hver 12. måned derefter forelægger Kommissionen en rapport for Europa-Parlamentet og Rådet om de europæiske tilsynsmyndigheders overholdelse af dette krav.«
               
            
         
         
            Artikel 2
            Denne forordning træder i kraft på dagen for offentliggørelsen i Den Europæiske Unions Tidende.
            Denne forordning finder anvendelse fra den 30. marts 2019.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Strasbourg, den 14. november 2018.
            
               
                  På Europa-Parlamentets vegne
               
               A. TAJANI
               
                  Formand
               
            
            
               
                  På Rådets vegne
               
               K. EDTSTADLER
               
                  Formanden
               
            
         
         
            (1)  EUT C 197 af 8.6.2018, s. 72.
         
            (2)  Europa-Parlamentets holdning af 25.10.2018 (endnu ikke offentliggjort i EUT) og Rådets afgørelse af 9.11.2018.
         
            (3)  Kommissionens delegerede forordning (EU) nr. 1271/2013 af 30. september 2013 om rammefinansforordningen for de organer, der er omhandlet i artikel 208 i Europa-Parlamentets og Rådets forordning (EU, Euratom) nr. 966/2012 (EUT L 328 af 7.12.2013, s. 42).
         
            (4)  Europa-Parlamentets og Rådets forordning (EU) nr. 1093/2010 af 24. november 2010 om oprettelse af en europæisk tilsynsmyndighed (Den Europæiske Banktilsynsmyndighed), om ændring af afgørelse nr. 716/2009/EF og om ophævelse af Kommissionens afgørelse 2009/78/EF (EUT L 331 af 15.12.2010, s. 12).